Kutseõppe nõuandekomitee

Eeskiri

(63/688/EMÜ)

EUROOPA MAJANDUSÜHENDUSE NÕUKOGU,

võttes arvesse Euroopa Majandusühenduse asutamislepingut, eriti selle artiklit 128,

võttes arvesse nõukogu 2. aprilli 1963. aasta otsust, millega kehtestatakse ühise kutseõppepoliitika rakendamise üldpõhimõtted, [1] eriti selle neljanda põhimõtte viimast lõiku,

pärast komisjoni arvamuse saamist,

ON VASTU VÕTNUD JÄRGMISE OTSUSE:

Artikkel 1

1. Kutseõppe nõuandekomitee, mis moodustati vastavalt nõukogu 2. aprilli 1963. aasta otsuse (millega sätestatakse ühise kutseõppepoliitika rakendamise üldpõhimõtted) neljanda põhimõtte tingimustele, koosneb 90 liikmest, kelle hulgas on kaks valitsuse esindajat, kaks ametiühingute esindajat ja kaks tööandjate organisatsioonide esindajat igast liikmesriigist.

Kui liikmesriigist peaksid olema esindatud kutseõppe eest juriidiliselt vastutavad asutused, tagatakse nende esindatus mis tahes vastavas ülalnimetatud kategoorias.

2. Euroopa Söe- ja Teraseühenduse Ülemameti esindaja ja Euroopa Aatomienergiaühenduse Komisjoni esindaja osalevad komitee töös ilma hääleõiguseta.

Artikkel 2

Iga liikmesriik määrab ühe asendusliikme igas artikli 1 lõikes 1 nimetatud kategoorias.

Kategooria ühe või mõlema liikme puudumise korral saab asendusliige automaatselt õiguse komitee tööst osa võtta.

Kui mõlemad liikmed on kohal, võib nende asendusliige komitee koosolekutest osa võtta. Ta võib esimehe kutsel arutelust osa võtta, kui komitee liikmed, keda ta asendab, sellega nõus on. Sellisel juhul ta hääletamisest osa ei võta.

Artikkel 3

1. Komitee liikmeteks või asendusliikmeteks võib määrata ainult liikmesriikide kodanikke.

2. Liikme või asendusliikme ülesandeid ei või ühendada Euroopa Majandusühenduse asutuse liikme või Euroopa ühenduste töötajate ülesannetega.

Artikkel 4

1. Liikmed ja asendusliikmed määrab nõukogu liikmesriikide valitsuste ettepanekul kahe kuu jooksul pärast käesoleva eeskirja jõustumist. Komitee koosseisus peab olema võrdne arv erinevate valdkondade esindajaid.

2. Nõukogu avaldab komitee liikmete ja asendusliikmete nimekirja Euroopa Ühenduste Teatajas.

Artikkel 5

Liikmete ja asendusliikmete ametiaeg on kaks aastat. Neid võib ametisse tagasi nimetada.

Artikkel 6

Liikme või asendusliikme surma korral või kui tema kohustuste täitmiseks vajalikke tingimusi enam ei täideta, asendab nõukogu nimetatud liikme või asendusliikme ülejäänud ametiajaks artiklis 4 sätestatud korras.

Artikkel 7

Nõuandekomitee esimees on komisjoni liige või tema esindaja, kes hääletamises ei osale.

Artikkel 8

Komitee tuleb kokku vähemalt kaks korda aastas.

Selle kutsub kokku esimees kas omal algatusel või vähemalt ühe kolmandiku liikmete taotlusel.

Komitee koosolekud ei ole avalikud.

Artikkel 9

Koosoleku kokkukutsumisel määrab esimees kindlaks päevakorra. Muud komitee pädevusse kuuluvad ja tema töökorraga ettenähtud viisil esitatud küsimused lisatakse päevakorrale, kui enamik kohalolijaid selles kokku lepivad.

Artikkel 10

Komitee esitab komisjonile tema taotluse korral või omal algatusel põhjendatud arvamused üldist tähtsust omavate või põhimõtteliste kutseõpet käsitlevate küsimuste kohta. Komisjon edastab komiteele kõik vajalikud dokumendid ning teatab talle oma arvamuse.

Artikkel 11

Komitee esitatud arvamus on kehtetu, kui kohal viibib või esindatud on vähem kui kaks kolmandikku liikmetest.

Arvamused peavad olema põhjendatud; arvamused esitatakse antud häälte enamusega, hääletamisest hoidumist loetakse kehtivaks hääleks. Kui komitee liikmed seda nõuavad, hõlmavad arvamused vajaduse korral nende poolt väljendatud seisukohti.

Artikkel 12

Esimees võib kas omal algatusel või ühe või enama liikme taotlusel kutsuda koosolekutest asjatundjatena osa võtma kutseõppe valdkonnas suuri kogemusi omavaid isikuid või asutuste esindajaid.

Iga komitee liiget võib alati abistada tehniline nõustaja, tingimusel et sellise abiga seotud kulutusi ei kanna komisjon.

Asjatundjad ja tehnilised nõustajad ei hääleta.

Artikkel 13

Komitee, kes toimib selle töökorras ettenähtud viisil, võib moodustada komiteesiseseid töörühmi ja määrata nende ülesanded. Eelmise artikli sätteid ei kohaldata töörühmade suhtes.

Artikkel 14

Komitee koostab ise oma töökorra ja määrab kindlaks töömeetodid.

Nõukogu kiidab töökorra heaks pärast komisjoni arvamuse saamist.

Artikkel 15

Komisjon tagab komiteele sekretariaaditeenused.

Komisjon annab komitee käsutusse tema funktsioonide täitmiseks vajalikud tööruumid ja -vahendid.

Artikkel 16

Komitee halduskulud arvatakse Euroopa Majandusühenduse eelarve komisjoniga seotud jaotisse.

Brüssel, 18. detsember 1963

Nõukogu nimel

eesistuja

L. de Block

[1] EÜT 63, 20.04.1963, lk 1338/63.

--------------------------------------------------